b'\n_START_ARTICLE_\nSj\xc3\xb8rring S\xc3\xb8\n_START_PARAGRAPH_\nSj\xc3\xb8rring S\xc3\xb8 er en indvundet og udt\xc3\xb8rret s\xc3\xb8 i Thy, beliggende i Sj\xc3\xb8rring Sogn. S\xc3\xb8en er ogs\xc3\xa5 ophav til navnet Sj\xc3\xb8rring, som betyder "S\xc3\xb8ens ende".\n_START_SECTION_\nHistorie\n_START_PARAGRAPH_\nSj\xc3\xb8rring s\xc3\xb8 stod f\xc3\xb8r i tiden i forbindelse med havet, men nu er forbindelsen afbrudt af flyvesandet, der har dannet "Klitterne".  Sj\xc3\xb8rring s\xc3\xb8 udgjorde n\xc3\xa6rmest en vig og en god naturhavn; derfor skal s\xc3\xb8r\xc3\xb8vere have s\xc3\xb8gt ly der. Til beskyttelse for egnen anlagde folkevisens prins Nilaus, som Thit Jensen skrev om,  en borg ved s\xc3\xb8en; og da s\xc3\xb8r\xc3\xb8verne igen s\xc3\xb8gte ly i vigen, gik lokalbefolkningen l\xc3\xb8s p\xc3\xa5 dem. I det p\xc3\xa5f\xc3\xb8lgende s\xc3\xb8slag skal en biskop v\xc3\xa6re omkommet og begravet p\xc3\xa5 Sj\xc3\xb8rring kirkeg\xc3\xa5rd. I dag regnes det dog ikke som en bispegrav, med derimod en fremstilling af bispehelgenen Sankt Nikolaus af Myra, forl\xc3\xb8beren til dagens julemand. I \xc3\xb8vrigt er gravens udseende ret nyt, idet den er samlet af flere romanske gravminder. _NEWLINE_Sagnet om s\xc3\xb8slaget er m\xc3\xa5ske et minde om vikingetidens F\xc3\xa6rgeborg, der l\xc3\xa5 p\xc3\xa5 en holm i Sj\xc3\xb8rring S\xc3\xb8.   _NEWLINE_Da Sj\xc3\xb8rring S\xc3\xb8 blev udt\xc3\xb8rret, blev der p\xc3\xa5 s\xc3\xb8bunden fundet mange spor af tidligere bebyggelse, s\xc3\xa5 s\xc3\xb8en kan ikke have v\xc3\xa6ret \xc3\xa6ldgammel, men er nok dannet ved, at sandflugt standsede vandafl\xc3\xb8bet. Ved en p\xc3\xa5f\xc3\xb8lgende udt\xc3\xb8rring af Sperring S\xc3\xb8 i 1876, hvor der blev gravet en afvandingskanal mellem de to s\xc3\xb8er, blev der fundet en m\xc3\xa6ngde oldsager, deriblandt enkelte \xc3\xb8kser som vikingetidens. Nationalmuseets udgravninger afsl\xc3\xb8rede d\xc3\xa6mningen fra 1100-tallets f\xc3\xa6stningsanl\xc3\xa6g, nemlig to p\xc3\xa6ler\xc3\xa6kker af afbarkede egestammer med grus og sten imellem, fra ydervolden over det gamle \xc3\xa5l\xc3\xb8b ind til det h\xc3\xb8jereliggende land. Her fandt man overraskende et lille stenkammer ved d\xc3\xa6mningens \xc3\xb8stre side.\n_START_SECTION_\nDr\xc3\xa6nering\n_START_PARAGRAPH_\nS\xc3\xb8en blev indvundet i \xc3\xa5rene 1858-62, og arealet p\xc3\xa5 ca. 800 hektar anvendt til agerjord. P\xc3\xa5 arealet blev der bygget tre g\xc3\xa5rde: Rosvang, Sch\xc3\xa6ferg\xc3\xa5rden og Egebaksande, hvorfra der is\xc3\xa6r blev dyrket rapgr\xc3\xa6s. Indvindingen blev udf\xc3\xb8rt under ledelse af kaptajn Jens Christian Henrich Claudius Jagd (1821-95).  Jagd kom til Thy i 1857 og fik af Indenrigsministeriet i oktober samme \xc3\xa5r tilsagn om skattefrihed i tyve \xc3\xa5r for de t\xc3\xb8rlagte omr\xc3\xa5der; men af egnens ledende m\xc3\xa6nd blev hans projekt betegnet som "galmandsv\xc3\xa6rk".  F\xc3\xb8rst havde Jagd indg\xc3\xa5et et samarbejde med lodsejerne omkring_NEWLINE_Sj\xc3\xb8rring S\xc3\xb8 om udt\xc3\xb8rring af s\xc3\xb8en; men da de faldt fra, kom han til at st\xc3\xa5 for projektet alene. Det eksisterende \xc3\xa5l\xc3\xb8b fra Sj\xc3\xb8rring S\xc3\xb8 til Faddersb\xc3\xb8l var ikke tilstr\xc3\xa6kkeligt til at tage en st\xc3\xb8rre m\xc3\xa6ngde vand, s\xc3\xa5 Jagd fik gravet en ny kanal til at lede vandet fra s\xc3\xb8en ud i Hvidbjerg \xc3\x85-systemet, der via Ove S\xc3\xb8, \xc3\x98rum S\xc3\xb8 og Flade S\xc3\xb8 ender i Krik Vig i Limfjorden. Kanalen blev op til 12 meter dyb og 36 meter bred foroven.  Jordarbejdet var det hidtil st\xc3\xb8rste ved en dansk s\xc3\xb8udt\xc3\xb8rring. Mens gravearbejderne stod p\xc3\xa5 i l\xc3\xb8bet af 1859, var der mindst et par hundrede mand fast besk\xc3\xa6ftiget. I 1862 kunne dyrkningen af s\xc3\xb8arealet begynde. _NEWLINE_I 2008 var 86 forskellige fuglearter registreret i omr\xc3\xa5det.'